14. veebruaril 2023 esitatud hagi – Data Protection Commission versus Euroopa Andmekaitsenõukogu
(kohtuasi T-70/23)
Kohtumenetluse keel: inglise
Pooled
Hageja: Data Protection Commission (esindajad: Solicitors D. Young, A. Bateman ja R. Minch, B. Kennelly, SC, Barristers D. Fennelly ja E. Synnott)
Kostja: Euroopa Andmekaitsenõukogu
Nõuded
Hageja palub Üldkohtul:
tühistada otsuse punkti 198 teine rida;
tühistada otsuse punkti 487 teine rida, ja
kohustada Euroopa Andmekaitsenõukogu tasuma Data Protection Commissioni kohtukulud käesolevas menetluses.
Väited ja peamised argumendid
Hageja esitab nõude tühistada Irish Supervisory Authority (Iiri järelevalveasutus) poolt esitatud vaidluse kohta, mis puudutab Meta Platforms Ireland Limitedi ja tema Facebooki teenust, tehtud siduva otsuse 3/2022 (Euroopa Parlamendi ja nõukogu määruse (EL) 2016/6791 (edaspidi „isikuandmete kaitse üldmäärus“) artikkel 65) punktide 198 ja 487 teised laused põhjendamiseks kaks väidet.
Esimene väide, et Euroopa Andmekaitsenõukogu ületas talle isikuandmete kaitse üldmääruse artikli 65 lõike 1 punktiga a antud pädevust, kui ta kohustas siduva otsuse punktides 198 ja 487 Data Protection Commissionit (Iiri füüsiliste isikute isikuandmete kaitse järelevalveasutus) esiteks läbi viima uue uurimise ja teiseks koostama uue otsuse eelnõu vastavalt isikuandmete kaitse üldmääruse artikli 60 lõikele 3.
Teine väide, et Euroopa Andmekaitsenõukogu rikkus isikuandmete kaitse üldmääruse artikli 4 punkti 24 ja artikli 65 lõike 1 punkti a, tõlgendades neid sätteid ebaõigesti nii, et need annavad Euroopa Andmekaitsenõukogule pädevuse kohustada Data Protection Commissionit esiteks läbi viima uue uurimise ja teiseks koostama uue otsuse eelnõu vastavalt isikuandmete kaitse üldmääruse artikli 60 lõikele 3.
____________
1 Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT 2016, L 119, lk 1).